Lê Đại Hành

Lê Đại Hành (10 Ogos 941 – 18 Mac 1005), nama peribadi Lê Hoàn, ialah maharaja pengasas Dinasti Lê Awal, yang memerintah Đại Cồ Việt dari tahun 981 hingga 1005. Kementerian Kebudayaan, Sukan dan Pelancongan Republik Sosialis Vietnam secara rasmi mengiktiraf baginda sebagai salah seorang daripada 14 wira negara Vietnam. 

Lê Đại Hành pada mulanya berkhidmat sebagai panglima tertinggi yang mengetuai tentera seramai sepuluh ribu orang di bawah pemerintahan Đinh Bộ Lĩnh. Selepas kemangkatan Đinh Bộ Lĩnh pada akhir tahun 979, Lê Đại Hành dilantik sebagai pemangku raja kepada pengganti baginda, iaitu Đinh Toàn yang baru berusia enam tahun. Lê Đại Hành kemudian menggulingkan raja kanak-kanak itu, mengahwini bonda maharaja itu, Permaisuri Dương Vân Nga, dan pada tahun 980 baginda pun menjadi pemerintah.

Sebahagian sejarawan moden berpendapat bahawa Dương Vân Nga mungkin bersekongkol dengan Lê Đại Hành untuk membunuh Đinh Bộ Lĩnh dan Đinh Liễn bagi menaikkan puteranya, Đinh Toàn ke takhta, namun dakwaan ini tidak dapat dipastikan sepenuhnya. Walau apa pun, bakat dan sumbangan Lê Đại Hành tidak dapat dinafikan. Baginda dapat memimpin tentera negara dengan menangkis serangan dari utara pada tahun 981, dan kemudian mengetuai serangan laut ke atas kerajaan Campa di selatan pada tahun 982.

Dalam bidang pentadbiran, Lê Đại Hành mencapai banyak kejayaan seperti memajukan pertanian, menubuhkan sekolah, dan mengumpulkan orang-orang berbakat untuk berkhidmat dalam kerajaan. Selain berjaya menentang Dinasti Song dan Campa, baginda juga menumpaskan pemberontakan dalam negeri, menakluki pelbagai puak, dan meluaskan wilayah Đại Cồ Việt. Atas sebab-sebab inilah ramai sarjana dan sejarawan seperti Lê Văn Hưu dan Ngô Sĩ Liên memuji baginda sebagai seorang maharaja agung yang membawa kemakmuran kepada negara.

 Kehidupan awal 
Lê Đại Hành diputerakan pada 10 Ogos 941 di Wilayah Ái (kini Thanh Hóa), sebagai putera kepada seorang lelaki bernama Lê Mịch. Menurut catatan Đại Việt sử ký toàn thư, nama keluarga bondanya ialah Đặng, maka beliau dikenali sebagai "Đặng Thị" dalam bahasa Vietnam. Buku Các triều đại Việt Nam pula menyatakan nama ibunya ialah Đặng Thị Sen.Quỳnh Cư, Đỗ Đức Hùng (1999), Các triều đại việt Nam, Thanh niên publisher, page.72 Keputeraan Lê Đại Hành digambarkan dengan unsur legenda dalam Đại Việt sử ký toàn thư, yang menceritakan bahawa semasa bondanya mengandung, beliau bermimpi melihat sekuntum teratai mekar di dalam rahimnya.

Seorang pegawai tempatan bernama Lê Đột tertarik dengan rupa paras Lê Đại Hành ketika kecil, lalu berkata bahawa "tiada orang biasa yang dapat menandingi anak ini." Dia kemudian mengambil Lê Đại Hành sebagai anak angkat, menjaga dan mendidiknya seperti anak sendiri. Pada suatu malam musim sejuk, ketika Lê Đại Hành beradu dalam kesejukan, pegawai itu terkejut melihat cahaya terpancar dari kamar Lê Đại Hành. Apabila disiasat, dia mendapati seekor naga emas sedang melingkari Lê Đại Hành untuk memanaskannya. Peristiwa itu meyakinkannya bahawa Lê Đại Hành memang ditakdirkan untuk menjadi seorang yang agung.

Lê Đại Hành kemudian bangkit sebagai seorang jeneral di bawah panglima perang Hoa Lư, Đinh Bộ Lĩnh. Pada tahun 968, selepas menewaskan semua panglima lain, Đinh Bộ Lĩnh menubuhkan Dinasti Đinh dan menamakan kerajaannya sebagai Đại Cồ Việt dengan Hoa Lư dijadikan sebagai ibu kota. Lê Đại Hành dilantik untuk memegang gelaran "Jeneral Sepuluh Litar" dan menjadi panglima tentera kerajaan.

 Pemerintahan 
Pada akhir tahun 979, Đinh Bộ Lĩnh dan puteranya, Đinh Liễn telah dibunuh oleh seorang pegawai bernama Đỗ Thích ketika mereka sedang beradu di halaman istana. Selepas kemangkatan raja dan putera mahkota itu, tokoh-tokoh penting istana seperti Nguyễn Bặc dan Lê Đại Hành menaikkan putera yang baru berusia enam tahun, Đinh Toàn sebagai raja.

Namun begitu, Permaisuri Dương berpendapat bahawa lebih baik bagi kerajaan jika Lê Đại Hành sendiri menjadi pemerintah. Akhirnya, Đinh Toàn melepaskan takhta, dan Lê Đại Hành mengambil alih kuasa dengan nama pemerintahan Thiên Phúc. Peristiwa ini menandakan peralihan kuasa daripada keluarga Đinh kepada keluarga Lê.

Peperangan dengan Song dan Campa

Pergolakan yang berlaku di Đại Cồ Việt telah menarik perhatian Empayar Song di China. Maharaja Taizong mengarahkan Hou Renbao mara ke wilayah Đại Cồ Việt, walaupun Lê Đại Hành telah menghantar utusan ke istana Song, namun permohonannya ditolak. Pada awal tahun 981, armada laut China di bawah pimpinan Liu Cheng berjaya menewaskan tentera Lê Đại Hành di Sungai Bạch Đằng, membunuh kira-kira 1,000 kelasi Viet dan merampas 200 buah jong. Hou Renbao mendesak tenteranya mara ke hadapan, tetapi mereka enggan bergerak sehingga Liu Cheng tiba. Selepas itu, tentera darat dan laut Song berkumpul di kampung Đa La sebelum bergerak ke Hoa Bộ (Chi Lăng).

Lê Đại Hành kemudian berpura-pura menyerah diri dan memperdaya Hou Renbao supaya datang menemuinya. Apabila Hou Renbao tiba, Lê Đại Hành membunuhnya dan membantai tenteranya. Akibatnya, tentera Song terpaksa berundur, dan para jeneral mereka dihukum mati dengan segera di Kaifeng kerana kegagalan dalam kempen ketenteraan. Selepas itu, pihak Song menghantar tiga utusan pada tahun 986, 988 dan 990 bagi memulihkan hubungan diplomatik antara kedua-dua negara.

Sementara itu, Raja Campa, Paramesvaravarman I pernah menyerang Đại Cồ Việt pada akhir tahun 979 atas nama memulihkan kuasa Ngô Nhật Khánh, seorang bekas panglima Viet yang melarikan diri ke Campa. Namun rancangan itu gagal apabila ribut taufan memusnahkan sebahagian besar armada Campa, dan Ngô Nhật Khánh sendiri lemas. Pada tahun berikutnya, Lê Đại Hành menghantar utusan ke Campa, tetapi mereka ditahan oleh raja Campa. Sebagai tindak balas, Raja Viet mengetuai sendiri tenteranya menyerbu ke selatan, membunuh Paramesvaravarman dalam pertempuran dan menawan ibu kota Indrapura. Putera baginda, Jaya Indravarman IV, melarikan diri ke selatan.

Pada tahun berikutnya, seorang pegawai Viet dalam tentera Campa bernama Lưu Kế Tông merampas kuasa di Campa dan berjaya menentang cubaan Lê Đại Hành untuk menggulingkannya.

Urusan domestik
Di istana, Lê Đại Hành mengekalkan Khuông Việt sebagai ketua sami Buddha dan melantik seorang sarjana Cina bernama Hồng Giản sebagai pakar kitab klasik dan sejarah. Baginda mempunyai lima permaisuri sampingan, manakala Permaisuri Dương Vân Nga kekal sebagai permaisuri utama. Lê Đại Hành juga melantik ahli keluarganya, termasuk adik-beradik dan anak-anak untuk memerintah wilayah-wilayah tertentu, bagi mengukuhkan kuasa dinasti. Dalam usaha memulihkan ekonomi selepas kemarau besar tahun 982, baginda mengadakan Upacara Membajak Diraja pada 987 sebagai simbol sokongan kepada pertanian. Pada 995 pula, baginda membina kuil dan biara Buddha Mahayana Nhật Trụ di Hoa Lư, serta meninggalkan prasasti yang memetik ayat-ayat daripada Sūtra Śūraṅgama, menonjolkan peranan besar agama Buddha dalam pemerintahan.

Selain berperang dengan Empayar Song dan Campa, Lê Đại Hành juga menghadapi banyak pemberontakan dalaman dan kempen peluasan wilayah. Pada 989, seorang gabenor wilayah bernama Dương Tiến Lộc mengkhianati baginda dengan merampas Hoan dan Ái Châu serta cuba menyerahkannya kepada Champa. Lê Đại Hành bertindak tegas: baginda menghantar tentera, menangkap Tiến Lộc dan mematahkan pemberontakan itu, walaupun kempen tersebut mengorbankan ramai orang awam. 

Baginda juga berdepan kes Bốc Văn Dũng, seorang pembunuh yang memberontak lalu melarikan diri ke wilayah Song di China. Apabila pihak Song enggan menyerahkannya, tentera laut Đại Cồ Việt menyerang kawasan sempadan seperti Ruhong dan Yongzhou pada 995. Walaupun serangan balas Viet kemudiannya ditewaskan oleh jeneral Song iaitu Yang Wenjie, akhirnya pihak berkuasa Guangxi menangkap Bốc Văn Dũng dan menyerahkannya. Lê Đại Hành menyambut baik tindakan itu dan bersetuju berdamai semula dengan Dinasti Song.

Dalam usaha memperluas wilayah, Lê Đại Hành memimpin sendiri beberapa kempen. Pada 996, baginda menewaskan empat puak besar di Ma Hoàng dan menyatukan tanah mereka ke dalam Đại Cồ Việt. Pada 999, baginda menakluk sehingga 49 puak di Hà Động, memaksa baki puak lain menyerah diri. Pemberontakan di Đỗ Động Giang dan Cử Long juga ditumpaskan sendiri oleh baginda. Dalam satu pertempuran di Sungai Cùng Giang, bekas raja Đinh Toàn yang kini bergelar Duke Vệ terbunuh akibat ditembak panah. Lê Đại Hành sangat berdukacita, namun tetap meneruskan pertempuran hingga pemberontak ditewaskan.  

Dalam bidang infrastruktur dan ekonomi, pada 1003 Lê Đại Hành mengarahkan pembinaan Terusan Đa Cái untuk menghubungkan kawasan Hoan Châu ke Ái Châu, bertujuan memudahkan pertanian dan pengangkutan. Walaupun berlaku penentangan penduduk setempat yang akhirnya dipatahkan, projek ini menunjukkan usaha baginda membangunkan asas ekonomi negara. Dari segi hubungan luar, Lê Hoàn menghantar puteranya, Lê Minh Đề, sebagai utusan ke China pada 1004. Đại Cồ Việt dilayan setaraf dengan negara-negara besar lain seperti Jawa, Pagan dan pedagang Arab oleh istana Song. Selain itu, rekod Khmer di Angkor menunjukkan kehadiran pedagang Viet seawal 987, membuktikan bahawa Đại Cồ Việt aktif dalam jaringan perdagangan serantau.

 Kemangkatan 
Pada tahun 1005, Lê Đại Hành mangkat pada usia 64 tahun ketika perebutan takhta antara puteranya meletus menjadi perang saudara. Selepas mangkat, baginda dikenali sebagai Đại Hành Hoàng Đế, yang bermaksud "Maharaja yang Telah Mangkat", dan gelaran itu kemudian menjadi gelaran anumerta rasminya.Đại Việt sử ký toàn thư, quyển 1Đại Việt sử ký toàn thư, vol. 1

Dalam kekacauan perebutan kuasa itu, putera kelimanya yang baru berusia sekitar 20 tahun, Lê Long Đĩnh merampas takhta dengan cara kejam apabila membunuh abang sulungnya, Lê Long Việt, yang hanya sempat memerintah selama tiga hari. Lê Long Đĩnh kemudian memerintah Đại Cồ Việt selama empat tahun berikutnya.

 Kerabat 
Ibu bapa
 Lê Mịch (黎覔)
 Đặng Thị Sen (鄧氏𬞮)

Isteri-isteri
 Puan Dương Vân Nga (楊雲娥, 942 – 1000)
 Phụng Càn Chí Lý Hoàng hậu (奉乾至理皇后)
 Thuận Thánh Minh Đạo Hoàng hậu (順聖明道皇后)
 Puan Trịnh Quắc (鄭國皇后)
 Puan Phạm (范皇后)

Anak-anak
 Lê Long Thâu (黎龍鍮, ? – 1000), anak sulung
 Lê Long Tích (黎龍錫; ? – 1005), anak kedua
 Lê Long Việt (黎龍鉞, 983 – 1005), pengganti, memerintah selama 3 hari (pemerintahan terpendek dalam sejarah monarki Vietnam), anak ketiga
 Lê Long Đinh (黎龍釘, 986 – ?), anak keempat
 Lê Long Đĩnh (黎龍鋌, 986 – 1009, pemerintah ketiga dari keluarga), anak kelima
 Lê Long Cân (黎龍釿), anak keenam
 Lê Long Tung (黎龍鏦), anak ketujuh
 Lê Long Tương (黎龍鏘), anak kelapan
 Lê Long Kính (黎龍鏡, ? – 1005), anak kesembilan
 Lê Long Mang (黎龍鋩), anak kesepuluh
 Lê Minh Đề (黎明提), anak kesebelas
 Dương Hy Liễn, anak angkat perempuan
 Lê Thị Phất Ngân (黎氏佛銀, 981 - ?), isteri kepada Lý Công Uẩn

 Catatan 

 Rujukan 













Category:Kelahiran 941
Category:Kematian 1005
Category:Raja Vietnam